Pondelok 20. 3. 2023 (390. deň vojny)
Ukrajinci zničili Rusom strely Kaliber
Ministri zahraničných vecí a obrany krajín EÚ dosiahli dohodu o spoločnej iniciatíve zásobovať Ukrajinu muníciou. Cieľom dohody je dodať Ukrajine v priebehu nasledujúceho roka jeden milión kusov delostreleckej munície. Ukrajina však potrebuje takýto objem munície približne každé dve mesiace.
Na Kryme pokračovali útoky ukrajinských síl. V priebehu siedmich mesiacov podnikli už tretí veľký útok na železničný uzol Džankoj. Ukrajinci tvrdia, že pri útoku zničili námorné strely s plochou dráhou letu Kaliber, ktoré boli prepravované na ďalší útok na ukrajinskú kritickú infraštruktúru.
Domáce sily pokračovali aj v útokoch na predstaviteľov ruskej správy na okupovaných územiach.
Čínsky prezident Si Ťin-pching priletel na návštevu Moskvy. Obe strany oznámili, že rokovania budú o rozšírení hospodárskej spolupráce. Západní analytici očakávali, že návšteva čínskeho prezidenta bude zameraná na dohodnutie postupov, ktoré by umožnili obísť sankcie uvalené na Rusko, ako aj koordinovať aktivity Ruska a Číny pri diplomatických návrhoch Číny ukončiť vojnu na Ukrajine spôsobom výhodným pre Rusko. Je však málo pravdepodobné, že Čína ohrozí svoje mocenské záujmy priamou podporou Ruska.
Analytici Inštitútu pre štúdium vojny začiatkom týždňa konštatovali (rovnako ako my už v piatok predtým), že tempo ruských útočných operácií vo vojnovej zóne sa v posledných týždňoch spomalilo. To naznačuje, že ruská jarná ofenzíva v Donbase sa môže blížiť k svojmu vrcholu a že iniciatívu by mohla prebrať Ukrajina. Inštitút odhaduje, že Ozbrojené sily Ukrajiny pravdepodobne podnikli lokálny protiútok juhozápadne od Bachmutu. Tento záver (ako aj výzva šéfa vagnerovcov Jevgenija Prigožina, aby sa ruské ozbrojené sily v okolí Bachmutu pripravili na ukrajinskú ofenzívu) indikuje, že ruské sily v okolí mesta už nemajú dostatok síl, aby pokračovali v útoku.
Kniha časozberných reportáží z Ukrajiny prináša príbehy ľudí vo vojne. Reportérka Aktuality.sk Stanislava Harkotová od roku 2015 mapovala vojnové udalosti priamo v teréne. Knihu si môžete kúpiť TU.
Utorok 21. 3. 2023 (391. deň vojny)
V Rusku zrejme robia skrytú mobilizáciu
Železničný uzol Džankoj je vážne poškodený. Ukrajinci tam v pondelok zaútočili dronmi, podľa ukrajinskej spravodajskej služby zničili strely s plochou dráhou letu Kaliber. K poškodeniu uzla pravdepodobne došlo pri sekundárnych explóziách 450 kg hlavíc striel Kaliber 3M14T alebo Kaliber – železničný uzol je teraz vyradený z prevádzky.
Návšteva čínskeho prezidenta Si Ťin-pchinga podľa očakávania nepriniesla čínsky záväzok podpory ruskej invázie na Ukrajine. Naopak, rokovania priniesli ďalšie hospodárske oslabenie Ruska v podobe jednostranne výhodných dohôd.
Na línii kontaktu pokračovali tradičné boje pri Svatove a Kreminnej – ruské sily pokračovali s minimálnymi úspechmi v útokoch na Bachmut.
V posledných dňoch sa zintenzívnili ruské útoky v smere na Avdijivku, pričom ruská strana získala drobné úspechy za cenu vysokých strát.
Analytici Inštitútu pre štúdium vojny predpokladajú, že zintenzívnenie bojov v okolí Avdijivky má za účel upútať ukrajinské sily a znížiť tak riziko ukrajinskej protiofenzívy. Ruská strana však takýmto spôsobom ďalej prehlbuje svoje straty a tým aj prehlbuje riziko, že Ukrajina preberie iniciatívu.
Nárast ruskej aktivity pri Avdijivke a pokračovanie ruských útokov pri Bachmute sa prejavil zvýšením ruských strát – podľa vyjadrenia Ukrajincov sa opäť priblížili k hodnote tisíc mŕtvych ruských vojakov za deň
Ukrajinská spravodajská služby tvrdí, že Rusko robí skrytú mobilizáciu, pričom každý mesiac sa mobilizuje asi 20-tisíc ľudí. Moskva podľa týchto správ pripravuje ďalšie mobilizačné opatrenia, pretože ani uvedený počet nestačí na pokrytie strát ruskej strany.
Pentagón urýchli dodávky tankov Abrams na Ukrajinu, pričom namiesto novovyrobených tankov M1A2 dodá tanky uložené v mobilizačných skladoch US Army verzie M1A1. Taktiež sa urýchli dodávka protilietadlového systému, keďže výcvik ukrajinského personálu pre obsluhu systému je dynamickejší, ako sa pôvodne plánovalo.
Streda 22. 3. 2023 (392. deň vojny)
Rusi vytiahli tanky z dlhodobých zásob
V Rusku bola prvýkrát zaznamenaná dodávka tankov T-54/55 zo skladov dlhodobého uloženia – išli na bojisko na Ukrajine. To ďalej dokumentuje obrovské straty techniky, ktoré utrpela ruská strana, ako aj neschopnosť pripraviť na boj modernejšie verzie tankov, a to pre ich zlý stav spôsobený kanibalizovaním niektorých komponentov na zabezpečenie prevádzky aktívnych tankov. Odhaľuje sa aj neschopnosť Ruska nahradiť straty v bojoch produkciou nových tankov.
Ukrajinsky prezident Volodymyr Zelenskyj prišiel na predsunuté postavenie ukrajinskej armády pri Bachmute, kde sa stretol s obrancami mesta. Rusi v noci podnikli ďalší z útokov na civilnú kritickú infraštruktúru. Z 21 bezpilotných dronov Shahed-136 ukrajinská strana zostrelila 16.
Aj v tento deň si ukrajinská strana nárokovala straty blížiace sa k tisícke ruských vojakov. Situácia okolo sily oboch strán začína byť neprehľadná. Časť analytikov (napríklad z britskej spravodajskej služby a Inštitútu pre štúdium vojny) predpokladá, že Rusko stráca v bojoch iniciatívu a narastajúca aktivita v iných oblastiach, ako je Bachmut, je dôsledkom pokusu ruských síl naviazať tam na seba ukrajinské sily a takto zabrániť možnej ukrajinskej ofenzíve. Americkí analytici naproti tomu varujú pred ďalším ruským pokusom o ofenzívu v iných oblastiach, ako je Bachmut. Nie je však jasné, na základe akých skutočností došli k takémuto záveru.
Štvrtok 23. 3. 2023 (393. deň vojny)
Prvé slovenské migy sú na Ukrajine
Slovensko zaslalo prvé štyri lietadlá MiG-29 na Ukrajinu. Lietadlá boli dopravené z územia Slovenskej republiky preletom, ktorý vykonali ukrajinskí piloti. Slovensko tak naozaj promptne poskytlo potrebnú pomoc Ukrajine.
Generálny tajomník NATO Jens Stoltenberg uviedol, že vzhľadom na intenzitu bojov ukrajinská armáda spotrebuje 4000 až 7000 delostreleckých granátov každý deň. To prekračuje súčasnú ukrajinskú produkciu munície, ktorá mesačne dosahuje približne 110-tisíc delostreleckých granátov.
Veliteľ Pozemných síl OS Ukrajiny Oleksandr Syrskyi uviedol, že ukrajinská strana zaútočí pri Bachmute na ruské sily. V súčasnosti neexistujú informácie, ktoré by potvrdzovali, že by Ukrajina disponovala dostatkom síl v okolí mesta, aby mohli vykonať zásadnú útočnú operáciu. Ide tak pravdepodobne o klamlivú informáciu, ktorá má za cieľ zahmliť miesto skutočných príprav prípadnej ofenzívy.
Piatok 24. 3. 2023 (394. deň vojny)
Rusov cvičia Bielorusi
Monitorovacia misia OSN pre ľudské práva na Ukrajine zaznamenala porušovanie ľudských práv a práv zajatcov oboma stranami vojnového konfliktu. Správa má nevyváženú výpovednú hodnotu: ukrajinská strana poskytla súčinnosť pri jej príprave a umožnila misii OSN prístup k miestam zadržiavania vojnových zajatcov, zatiaľ čo ruská strana neposkytla žiadnu súčinnosť.
Správa konštatuje, že na oboch stranách došlo k prípadom zabitia vojnových zajatcov. Ukrajinská strana vyšetruje zabitie 22 zajatcov z 25 vyšetrovaných prípadov. Správa taktiež konštatuje, že 49 % ruských vojakov zajatých ukrajinskými silami a 92 % ukrajinských vojakov zajatých Rusmi bolo podrobených mučeniu a neľudskému zaobchádzaniu.
Podobná situácia je v oblasti ohrozenia civilných obyvateľov. Ruské sily zadržali 621 ukrajinských civilistov, z ktorých 90 % čelilo mučeniu. Naopak, ukrajinské sily zadržali len 91 civilistov, pričom 53 % z nich bolo podrobených mučeniu alebo neľudskému zaobchádzaniu.
Ruské vzdušné sily podnikli v krátkom čase už druhý útok na Odesu, a to taktickými viacúčelovými lietadlami, pravdepodobne typu Su-35 alebo Su-30, pričom použili protizemné strely Ch-59.
Ukrajinský generálny štáb včera oznámil, že ruské sily opustili mesto Nova Kakhovka na východnom brehu Dnepra. O hodinu neskôr túto informáciu odvolal z dôvodu, že došlo k nesprávnemu interpretovaniu informácií.
Ukrajina sa snaží vytvoriť bezpečné predmostie na ľavom brehu rieky. V Avdijivke sa početne zmenšili ruské sily, ktoré prisunuli k mestu v poslednom období – boli zničené pri intenzívnej bojovej činnosti v tejto oblasti.
Britská spravodajská služba konštatuje, že výcvikové kapacity ruských ozbrojených síl sú vážne narušené. Rusko totiž necháva cvičiť svojich vojakov aj bieloruskými silami, ktoré sú menej kvalitne ako ruské. To znamená, že ruské ozbrojené sily významne degradovali svoj výcvikový systém, ktorý nie je schopný zabezpečiť výcvik jednotiek ani v zníženej kvalite bieloruských síl.
Sobota 25. 3. 2023 (395. deň vojny)
Rusi tvrdili, že loď nestratili, ale námorníkom odhalili tabuľu
Podľa ruského prezidenta Vladimira Putina má Rusko v úmysle v najbližších troch rokoch vyrobiť alebo zmodernizovať celkovo viac ako 1600 tankov. Rusko teda je schopné dodať svojim ozbrojeným silám približne 500 tankov ročne, čo zodpovedá súčasnej produkcii. Do tohto počtu sú však zaradené aj aktivované tanky T-62, T-72 a T-80 s obmedzenou modernizáciou.
Podľa britskej spravodajskej služby snaha ruských jednotiek stabilizovať frontovú líniu naznačuje, že dochádza k zmene ruského operačného plánu po tom, čo útočné pokusy nepriniesli žiadne výsledky. De facto sa tým končí jarný pokus o ruskú ofenzívu bez akéhokoľvek úspechu. Rusko oznámilo, že sa s Bieloruskom dohodlo na rozmiestnení taktických jadrových zbran na jeho území.
V Sevastopole veliteľ krymskej námornej základne Čiernomorskej flotily Felix Menkov odhalil pamätnú tabuľu ruským námorníkom, ktorí boli zabití pri úspešnom útoku ukrajinských síl na ruské výsadkové plavidlá spred roka – bola pri nich zničená ruská loď Saratov.
Pamätná tabuľa potvrdzuje aj straty ruských námorníkov na ďalších dvoch plavidlách, a to na Novočerkase a Cezarovi Kunikovovi. Rusko dlhodobo popieralo, že došlo k strate Saratova a poškodeniu ďalších plavidiel. Okrem zničeného Saratova sa doteraz nepodarilo opraviť plavidlá Novočerkask ani Cezar Kunikov. Ukrajinci tak pri jednom údere vyradili štvrtinu vysádkových kapacít z 13 vysádkových lodí ruského námorníctva, rozmiestnených v Čiernom mori. Pozostávali zo siedmich lodí Čiernomorskej flotily, troch lodí Baltskej flotily a troch lodí Severnej flotily.
Nedeľa 26. 3. 2023 (396. deň vojny)
Podľa britskej spravodajskej služby ruské ozbrojene sily začali dostávať pravidelne dodávky malého počtu dronov Shahed od Iránu. K tomuto záveru dospeli britské spravodajské služby na základe faktu, že za posledné týždne Rusko nasadzuje pravidelne menšie množstvá dronov na útoky na Ukrajinu a nevykonáva masívne nasadenie dronov ohraničené dlhodobými prestávkami.
Ministerka obrany Severného Macedónska Slavyanka Petrovska oznámila dodanie 12 útočných vrtuľníkov Mil-24 na Ukrajinu. V súčasnej dobe Macedónsko využíva len dva kusy týchto vrtuľníkov a dodanie podľa ministerky neohrozí bezpečnosť Macedónska.
Počas tohto týždňa ruské sily dosiahli nevýznamné územné zisky v Bachmute a Avdijivke v rozsahu niekoľko desiatok až niekoľko sto metrov. Intenzívne boje boli aj na línii Kupjansk – Svatove – Kreminna, avšak bez úspechov.
Ruské straty podľa ukrajinských nárokov presiahli v závere týždňa 170-tisíc vojakov, a tak sa držia napriek zníženej intenzite bojovej činnosti na veľmi vysokej úrovni. Ešte vyššiu úroveň si držia straty pozemnej techniky ruskej strany.
Vysoké straty ruskej strany sa v lete minulého roku odrazili na znížení počtu ruských síl na území postsovietskych republík. To vedie k oslabeniu ruského vplyvu v postsovietskom priestore a vzrastu rizika lokálnych konfliktov.
Príkladom takejto eskalácie je pomalý postup azerbajdžanských síl v Náhornom Karabachu za mierovú líniu vytýčenú po vojne v roku 2020, ktorému ruské sily nie sú schopné zabrániť. Je preto možné očakávať stále narastajúci tlak na zánik Republiky Arcach, ktorému Arménsko a Rusko nebude schopné v dlhodobom horizonte zabrániť. Tým sa ďalej oslabí postavenie Ruska v regióne.
New York Times zverejnili článok, v ktorom na základe rozhovoru s dobrovoľníkmi bojujúcimi na strane Ukrajincov odhadli, že ich počet je menej ako 1500, a teda nepredstavujú ani 0,5 % bojujúcich jednotiek. V ruskom mediálnom priestore následne došlo k zmene naratívu.
Doteraz ruské médiá písali o tom, že západní bojovníci predstavujú významnú bojovú silu a prezentovali to ako dôkaz, že vojna na Ukrajine je vojnou Západu a Ruska. Po zistení, že význam západných bojovníkov je nepodstatný, začali médiá prezentovať opačný naratív o tom, že nízky počet dobrovoľníkov odzrkadľuje nízku podporu Západu vojne na Ukrajine.